Publication: Magyar Közlöny
Issue: MK-2000-124 (Year: 2000, Number: 124)
Era: 1990-2004
Section: Az Alkotmánybíróság már a 26/1997. (IV. 25.) AB határozatában kimondta, hogy az önkormányzati rendeletalkotással szembeni lényeges követelményként fogalmazható
Paragraph Index: 954

2. Az Ör. kifogásolt rendelkezéseinek a vizsgálata során az Alkotmánybíróság a következőket állapította meg: A lakásonkénti szemétszállítási díj mint alapdíj nem minden esetben tükrözi a ténylegesen elvégzett közszolgáltatást, hiszen a lakásonkénti szemétkibocsátás jelentős különbségekhez vezethet. A lakásban lakók száma alapján történő további szabályozási norma (ún. gyűjtési díj) önmagában, de az alapdíjjal együtt sem eredményezi minden esetben és pontosan kiszámíthatóan a kibocsátott és elszállított szemét mennyiségét tükröző reális szolgáltatási díjat. Nem vitatható, hogy a szeméttárolók kihasználtságát, vagyis a bennük lévő szemét mennyiségét, így a szolgáltató által elszállítandó és ártalmatlanítandó szemét mennyiségét is számottevően befolyásolhatja a lakóingatlanban lévő lakások, valamint az egyes lakásokban lévő lakók száma is. Nem bizonyítható azonban, hogy a szolgáltatás igénybevételének mértéke szempontjából ez a két tényező a meghatározó, vagyis nem vonható le egyértelmű következtetés arra nézve, hogy a szemétkibocsátás és a szolgáltatás igénybevétele tényszerűen is csupán e két kritériumhoz kapcsolható. Azzal, hogy az Ör. a szeméttároló edények ürítésének díját kizárólag a lakásban élő személyek számához köti, a közszolgáltatást igénybevevőt megfosztja attól a lehetőségtől, hogy a tényleges szemétkibocsátás mértékéhez igazodva fizessék az elvégzett szolgáltatás díját, ez pedig sérti a Ptk. 201. §-ába foglalt — a szolgáltatás és az ellenszolgáltatás egyenértékűségének elvét —, ezáltal közvetetten az Alkotmány 44/A. § (2) bekezdését. Az Alkotmánybíróság álláspontja szerint a tényleges arányosságot az olyan tartalmú rendelkezés valósítja meg, amely a díjat az elszállított szemét mennyisége alapján állapítja meg. A lakossági szemétszállítási és ártalmatlanítási szolgáltatásért meghatározott díj összege (lakásonkénti alapdíj + lakók száma szerinti gyűjtési díj) nem juttatja kifejezésre az arányosság elvét. Minthogy az Ör. kifogásolt rendelkezései a lakossági szemétszállítási és ártalmatlanítási szolgáltatásért nem a tényleges szemétkibocsátáshoz, az elszállított szemét menynyiségéhez és ártalmatlanításához igazodóan állapították meg a díjfizetés alapjául szolgáló mutatókat, ezzel megsértették a polgári jog egyik alapvető elvét, nevezetesen a szolgáltatás-ellenszolgáltatás egyenértékűségének követelményét.

Source: https://magyarkozlony.hu/hivatalos-lapok/12ea2d2acdbbb673ff8662679aa1cccb73d12bfd/dokumentumok/ae40ac9d2a3fc4d42c3888a63f9efbf4828bb578/letoltes